DEĊIŻJONI TAL-KUNSILL
tat-12 ta' Diċembru 2005
li tawtorizza lir-Repubblika Federali tal-Ġermanja sabiex tikkonkludi Ftehim mal-Konfederazzjoni Żvizzera li jinkludi dispożizzjonijiet li jidderogaw mill-Artikolu 2(2) u 3 tas-Sitt Direttiva 77/388/KEE dwar l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ
(2005/911/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra s-Sitt Direttiva tal-Kunsill (77/388/KEE) tas-17 ta' Mejju 1977 dwar l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema Komuni ta' taxxa fuq il-valur miżjud: bażi uniformi ta' stima (1), u b'mod partikolari l-Artikolu 30 tagħha,
Wara li kkunsidra l-proposta mill-Kummissjoni,
Billi:
(1)
Skond l-Artikolu 30(1) tad-Direttiva 77/388/KEE, il-Kunsill, filwaqt li jaġixxi b'mod unanimu fuq proposta mill-Kummissjoni, jista’ jawtorizza kwalunkwe Stat Membru sabiex jikkonkludi ma' pajjiż terz Ftehim li jista' jkollu derogi minn dik id-Direttiva.
(2)
Permezz ta' ittra reġistrata mas-Segretarjat Ġenerali tal-Kummissjoni fl-14 ta' Jannar 2005, ir-Repubblika Federali tal-Ġermanja (minn hawn 'il quddiem “il-Ġermanja”) talbet awtorizzazzjoni sabiex tikkonkludi Ftehim mal-Konfederazzjoni Svizzera (minn hawn 'il quddiem “l-Isvizzera”) dwar il-bini u l-manutenzjoni ta’ pont tal-fruntiera li jaqsam ir-Rhine bejn Laufenburg (Baden-Württemberg, il-Ġermanja) u Laufenburg (Aargau, l-Isvizzera).
(3)
Konformement ma' l-Artikolu 30(2) tad-Direttiva 77/388/KEE, il-Kummissjoni informat lill-Istati Membri l-oħra, b'ittra li ġġib id-data tas-17 ta’ Jannar 2005, bit-talba magħmula mill-Ġermanja. B'ittra li ġġib id-data tad-19 ta' Jannar 2005, il-Kummissjoni nnotifikat lill-Ġermanja li hija kellha l-informazzjoni kollha li kkunsidrat meħtieġa sabiex tivvaluta t-talba.
(4)
Il-Ftehim għandu jinkludi dispożizzjonijiet dwar il-VAT li jidderogaw mill-Artikoli 2(2) u 3 tad-Direttiva 77/388/KEE fir-rigward ta' oġġetti u servizzi fornuti għall-bini u l-manutenzjoni tal-pont tal-fruntiera u ta' oġġetti importati għall-istess finijiet.
(5)
Jekk ma jingħatawx id-derogi mid-Direttiva 77/388/KEE, il-bini u l-manutenzjoni mwettqa fil-Ġermanja jkunu suġġetti għall-VAT Ġermaniża filwaqt li dawk imwettqa fl-Isvizzera ma jkunux suġġetti għad-dispożizzjonijiet tad-Direttiva 77/388/KEE. L-oġġetti importati mill-Isvizzera fil-Ġermanja għall-bini jew għall-manutenzjoni tal-pont tal-fruntiera jkunu wkoll suġġetti għall-VAT Ġermaniża.
(6)
L-applikazzjoni tar-regoli normali tfisser kumplikazzjonijiet fiskali serji għan-negozji responsabbli mit-twettiq tax-xogħlijiet.
(7)
L-għan ta' dawn id-derogi huwa s-simplifikazzjoni tal-ġbir tat-taxxi fuq ix-xogħlijiet involuti fil-bini u l-manutenzjoni tal-pont konċernat.
(8)
Id-derogi sejrin ikollhom effett totalment insinifikanti fuq ir-riżorsi proprji tal-Komunità li jiġu mill-VAT,
ADOTTA DIN ID-DEĊIŻJONI:
Artikolu 1
Il-Ġermanja hija b'dan awtorizzata li tikkonkludi Ftehim ma’ l-Isvizzera li jinkludi dispożizzjonijiet li jidderogaw mid-Direttiva 77/388/KEE u li jkopri l-bini u l-manutenzjoni ta’ pont tal-fruntiera li jaqsam ir-Rhine bejn Laufenburg (Baden-Württemberg, il-Ġermanja) u Laufenburg (Aargau, l-Isvizzera).
Id-dispożizzjonijiet fiskali derogattivi fir-rigward tal-Ftehim huma esposti fl-Artikoli 2 u 3.
Artikolu 2
B'deroga mill-Artikolu 2(2) tad-Direttiva 77/388/KEE, oġġetti importati mill-Isvizzera fil-Ġermanja ma għandhomx ikunu suġġetti għat-taxxa fuq il-valur miżjud, sakemm ikunu użati għall-bini jew għall-manutenzjoni tal-pont imsemmi fl-Artikolu 1 ta' din id-Deċiżjoni. Madankollu, din id-deroga ma għandhiex tapplika għal oġġetti importati għall-istess finijiet minn awtorità pubblika.
Artikolu 3
B'deroga mill-Artikolu 3 tad-Direttiva 77/388/KEE, il-parti tal-pont li tinsab fit-territorju Ġermaniż għandha tkun meqjusa bħala parti mit-territorju Żvizzeru għall-finijiet tal-provvisti ta' oġġetti u servizzi għall-bini u l-manutenzjoni tal-pont.
Artikolu 4
Din id-Deċiżjoni hija indirizzata lir-Repubblika Federali tal-Ġermanja.
Magħmula fi Brussell, nhar it-12 ta' Diċembru 2005.